“เครดิต สวิส”คาดรายได้ STGT ปีนี้ 2.59 หมื่นลบ. แนวโน้มราคา Outperform ลุ้นแตะเป้า 142 บ.
"เครดิต สวิส" คาดรายได้ STGT ปีนี้แตะ 2.59 หมื่นลบ. แนวโน้มราคา Outperform ลุ้นแตะเป้า 142 บ.
"เครดิต สวิส" คาดรายได้ STGT ปีนี้แตะ 2.59 หมื่นลบ. แนวโน้มราคา Outperform ลุ้นแตะเป้า 142 บ.
3 ก.ย. 2563

เครดิต สวิส ระบุว่า ภาวะการขาดแคลนถุงมือยางทั่วโลกนำไปสู่ยอดขาย กำไร และมาร์จิ้นในกลุ่มอุตสาหกรรมถุงมือยางอย่างที่ไม่เคยประสบมาก่อน ในขณะที่ยอดขายของบริษัท ศรีตรังโกลฟส์ (ประเทศไทย) จำกัด (มหาชน) หรือ STGT ในไตรมาสสองปี 2563 เพิ่มขึ้น 488% จากช่วงเดียวกันเมื่อปีก่อน และ 150% จากไตรมาสก่อน แต่ราคาขายส่วนใหญ่นั้นมีการกำหนดราคาไว้อยู่แล้วตามสัญญากับคู่ค้าด้วยราคาขายเฉลี่ยที่ค่อนข้างต่ำ
อย่างไรก็ตาม STGT คาดว่าราคาขายเฉลี่ยในไตรมาสที่ 3 และ 4 ปี 2563 จะเพิ่มขึ้น 70% จากไตรมาสก่อน และ 12% จากไตรมาสก่อน ตามลำดับ แต่การที่ STGT มีราคาขายเฉลี่ยที่ต่ำกว่าคู่แข่งนั้นจะทำให้บริษัทยังมีอัพไซด์ต่อราคาขายอยู่มาก และหากเทรนด์ถุงมือยางตกลง STGT ก็จะได้รับผลกระทบน้อยกว่าคู่แข่ง
นอกจากนี้จุดที่ทำให้ STGT แตกต่างจากบริษัทผลิตถุงมือยางอื่นๆ นอกเหนือจากข้อได้เปรียบด้านวัตถุดิบ และการมีบริษัทแม่เป็นบริษัท ศรีตรังแอโกรอินดัสทรี จำกัด (มหาชน) หรือ STA แล้ว STGT ยังมีข้อได้เปรียบจากราคาน้ำมันที่ถูกกว่าคู่แข่งในระแวกนี้ ผนวกกับโครงการสนับสนุนดอกเบี้ยของการยางแห่งประเทศไทยในอัตรา 3% นอกจากนั้นแล้ว STGT ยังวางแผนจะเพิ่มอัตราการผลิตขึ้นเท่าตัว ซึ่งจะผลิตได้ 6.6 หมื่นล้านชิ้นต่อปีภายในปี 2569 และประโยชน์จากอัตราภาษีที่ต่ำจะช่วยเสริมรายได้ให้กับ STGT เช่นกัน ในขณะที่คู่แข่งอื่นๆเริ่มหันไปผลิตถุงมือไนไตร STGT ยังคงมุ่งพัฒนาถุงมือที่ทำจากลาเท็กซ์ ซึ่งเป็นจุดแข็งของบริษัท โดยเครดิต สวิสมองว่าจะยังมีอัพไซด์ในดีมานด์อีกมากจากจีน และอินเดีย
ทั้งนี้ เครดิต สวิส คาดว่ารายได้ของ STGT จะแตะ 2.59 หมื่นล้านบาท 3.34 หมื่นล้านบาท ในปี 2563-2564 ก่อนจะชะลอตัวมาอยู่ที่ 2.86 หมื่นล้านบาท ในปี 2565 ขณะที่กำไรสุทธิปี 2563 คาดว่าจะเติบโต 1,339% แตะ 8.6 พันล้านบาท ก่อนจะทะยานขึ้นไปถึง 1.34 หมื่นล้านบาทในปี 2564 และชะลอลงมาอยู่ที่ 6.4 พันล้านบาท ในปี 2565
นอกจากนี้ STGT มีอัตราการจ่ายปันผลที่น่าสนใจ โดยในปี 2563 คาดอัตราส่วนเงินปันผลตอบแทน (Dividend Yield) จะอยู่ที่ 4.6% และเพิ่มขึ้นเป็น 7.1% ในปี 2564